b'\n_START_ARTICLE_\nMestna avtobusna linija \xc5\xa1t. 27 (Ljubljana)\n_START_SECTION_\nZgodovina\n_START_PARAGRAPH_\nNa za\xc4\x8detku 70. let 20. stoletja se je pri\xc4\x8dela gradnja nove industrijske cone Moste na prostranih travnikih ob Letali\xc5\xa1ki cesti. Ker se je \xc5\xa1tevilo zaposlenih zaradi novih poslovnih objektov, tovarn in obratov na tistem obmo\xc4\x8dju zelo pove\xc4\x8dalo, so mestni avtobusi po letu 1980 na progah \xc5\xa1t. 2 in 7 ob prometnih konicah iz Novih Jar\xc5\xa1 nadaljevali vo\xc5\xbenjo do tovarne Rog. Kmalu se je zaradi nara\xc5\xa1\xc4\x8dajo\xc4\x8dega \xc5\xa1tevila potnikov pojavila potreba po celodnevni avtobusni povezavi tega predela s sredi\xc5\xa1\xc4\x8dem mesta. Tako so leta 1988 progo \xc5\xa1t. 2 z obra\xc4\x8dali\xc5\xa1\xc4\x8da Moste v Zeleni jami podalj\xc5\xa1ali po Kav\xc4\x8di\xc4\x8devi ulici na Letali\xc5\xa1ko cesto (proga je nosila oznako Letali\xc5\xa1ka \xe2\x80\x93 Nove Jar\xc5\xa1e). Avtobusi so v isti vo\xc5\xbenji dvakrat vozili po Kav\xc4\x8di\xc4\x8devi ulici, zaradi \xc4\x8desar ve\xc4\x8dina potnikov ni vedela, kam avtobus sploh pelje. Te\xc5\xbeavo so sku\xc5\xa1ali odpraviti s pomo\xc5\xbenimi informativnimi tablami, ki so jih vozniki menjavali ob smernih tablah._NEWLINE_Zmeda je bila kon\xc4\x8dana 1. aprila 1992, ko so uvedli novo progo \xc5\xa1t. 17 Letali\xc5\xa1ka \xe2\x80\x93 Fu\xc5\xbeine. Proga je bila sprva na\xc4\x8drtovana kot povezovalna proga industrijske cone z Zalo\xc5\xa1ko cesto in naj bi obratovala do Kodeljevega, vendar so jo na \xc5\xbeeljo prebivalcev Fu\xc5\xbein speljali do obra\xc4\x8dali\xc5\xa1\xc4\x8da na Chengdujski cesti. Po letu 1993 pa se je naglo za\xc4\x8delo \xc5\xa1iriti nakupovalno sredi\xc5\xa1\xc4\x8de v nekdanjih Javnih skladi\xc5\xa1\xc4\x8dih, imenovano BTC. 1. julija 1996 so zaradi tega progo preusmerili skozi BTC in jo podalj\xc5\xa1ali v center do Kongresnega trga. Zaradi tega so bile vo\xc5\xbenje avtobusov na odseku Kajuhova \xe2\x80\x93 Nove Fu\xc5\xbeine ukinjene. Tako je nastala proga \xc5\xa1t. 17 Kongresni trg \xe2\x80\x93 BTC \xe2\x80\x93 Letali\xc5\xa1ka, ki je sprva obratovala le ob delavnikih in sobotah. Leta 2001 so odprli kino Kolosej, zato so 3. septembra istega leta spremenili potek proge znotraj BTC tako, da so jo preusmerili mimo le-tega.  Proga je pri\xc4\x8dela obratovati tudi ob nedeljah in praznikih med 16.10 in 24.00 na skraj\xc5\xa1ani trasi Kongresni trg \xe2\x80\x93 Kolosej._NEWLINE_3. septembra 2007 je bila proga podalj\xc5\xa1ana od Kongresnega trga do nakupovalnega sredi\xc5\xa1\xc4\x8da na Rudniku. Nova podalj\xc5\xa1ana linija je bila poimenovana kot linija \xc5\xa1t. 27 Letali\xc5\xa1ka \xe2\x80\x93 BTC \xe2\x80\x93 NS Rudnik, nedeljska skraj\xc5\xa1ana proga pa je bila preimenovala v linijo \xc5\xa1t. 27K Bavarski dvor \xe2\x80\x93 Kolosej._NEWLINE_Julija 2015 je bila linija \xc5\xa1t. 27K poskusno podalj\xc5\xa1ana do vodnega mesta Atlantis; posledi\xc4\x8dno je bil podalj\xc5\xa1an tudi obratovalni \xc4\x8das, in sicer avtobusi za\xc4\x8dnejo z rednim obratovanjem ob 9.00. So\xc4\x8dasno je bilo v obmo\xc4\x8dju BTC uvedeno \xc5\xa1e novo postajali\xc5\xa1\xc4\x8de, imenovano BTC-Merkur._NEWLINE_S 1. septembrom 2015 je po osrednjem delu Slovenske ceste, kateri je bil zaprt zaradi prenove, ponovno stekel avtobusni promet. Istega dne je bila linija 27, skupaj z linijami 3, 3B, 3G, 19B, 19I, 51 in 56, poskusno preusmerjena z osrednjega dela Slovenske ceste. Avtobusi tako zavijejo s Slovenske ceste na \xc5\xa0ubi\xc4\x8devo, Bleiweisovo, Gosposvetsko, ter nazaj na Slovensko in pot nadaljujejo po redni trasi proti Be\xc5\xbeigradu. Kot razlog je bilo navedeno manj\xc5\xa1e \xc5\xa1tevilo prestopanj potnikov na osrednjem delu Slovenske in \xc5\xa1tevilo prepeljanih potnikov letno (to je zna\xc5\xa1alo manj kot 2.000.000). Z odprtjem ju\xc5\xbenega dela Slovenske ceste, je 8. maja 2016 linija 27 uradno ponovno za\xc4\x8dela obratovati po osrednjem delu Slovenske ceste. Ta je sicer po osrednjem delu \xc5\xbee obratovala v \xc4\x8dasu zapore ju\xc5\xbenega dela Slovenske.'